b'\n_START_ARTICLE_\nSebastian Pr\xc3\xb6dl\n_START_SECTION_\nSeurajoukkue\n_START_PARAGRAPH_\nPr\xc3\xb6dl on Sturm Grazin kasvatti, jonka edustusjoukkueeseen h\xc3\xa4n nousi 19-vuotiaana kaudella 2006\xe2\x80\x932007. H\xc3\xa4nen ensiesiintymisens\xc3\xa4 tapahtui 9. joulukuuta 2006 ottelussa Mattersburgia vastaan. H\xc3\xa4n pelasi Sturm Grazissa kaikkiaan 43 It\xc3\xa4vallan Bundesliigan ottelua, joissa teki nelj\xc3\xa4 maalia._NEWLINE_Hein\xc3\xa4kuussa 2008 h\xc3\xa4n siirtyi saksalaisseura Werder Bremeniin. H\xc3\xa4n pelasi Saksan Bundesliigassa kausilla 2008\xe2\x80\x932015 yhteens\xc3\xa4 149 ottelua, joissa h\xc3\xa4n teki kymmenen maalia. H\xc3\xa4n pelasi seurassa my\xc3\xb6s kymmenen Mestarien liigan ottelua, kaksi Mestarien liigan karsintaottelua sek\xc3\xa4 nelj\xc3\xa4 UEFA-cupin ja kaksi Eurooppa-liigan ottelua. H\xc3\xa4n voitti Saksan cupin 2009._NEWLINE_Pr\xc3\xb6dl siirtyi Watfordiin kes\xc3\xa4ll\xc3\xa4 2015.\n_START_SECTION_\nMaajoukkue\n_START_PARAGRAPH_\nPr\xc3\xb6dl teki ensiesiintymisens\xc3\xa4 It\xc3\xa4vallan maajoukkueessa toukokuussa 2007 ottelussa Skotlantia vastaan. 26. maaliskuuta 2008 pelatussa yst\xc3\xa4vyysottelussa Alankomaita vastaan h\xc3\xa4n teki maajoukkueuransa ensimm\xc3\xa4iset kaksi maaliaan._NEWLINE_H\xc3\xa4net valittiin mukaan It\xc3\xa4vallan joukkueeseen vuoden 2008 EM-kilpailuihin. 12. kes\xc3\xa4kuuta 2008 pelatussa lohkovaiheen ottelussa Puolaa vastaan, ottelun lis\xc3\xa4ajalla Pr\xc3\xb6dli\xc3\xa4 rikottiin vastustajan rangaistusalueella, josta seurauksena erotuomari Howard Webb tuomitsi It\xc3\xa4vallalle rangaistuspotkun. Siit\xc3\xa4 syntynyt maali j\xc3\xa4i joukkueen ainoaksi turnauksessa. H\xc3\xa4n pelasi EM-kilpailuissa 2008 my\xc3\xb6s ottelun Kroatiaa vastaan._NEWLINE_Vuoden 2016 EM-kilpailuissa Pr\xc3\xb6dl pelasi kahdessa ottelussa._NEWLINE_Pr\xc3\xb6dl on pelannut It\xc3\xa4vallan A-maajoukkueessa huhtikuun 2019 loppuun menness\xc3\xa4 kaikkiaan 73 ottelua, joissa h\xc3\xa4n on tehnyt nelj\xc3\xa4 maalia. H\xc3\xa4n on pelannut nelj\xc3\xa4n EM-kisaottelun lis\xc3\xa4ksi 16 MM- ja 12 EM-karsintaottelua.'